Башҡарҙы: Моратова Наргис Хәлил ҡыҙы

Етәксе: Баһауетдинова Альмира Рафаил ҡыҙы

Һуғышҡа китер алдынан уйланыуҙар

“Һуғышҡа китер алдынан уйланыуҙар” тексында Яныбай Хамматов рус халҡы менән башҡорт халҡының азатлыҡ өсөн көрәш проблемаһын күтәрә. Автор Ҡаһым түрәнең һуғышҡа китер алдынан уйланыуҙары аша халыҡтың ауыр тормошон, крепостнойлыҡ ҡоллоғонда интегеүен һүрәтләй. Ләкин ҡыйырһытылыу, кәмһетелеүгә ҡарамаҫтан, Рәсәй именлеген дошмандан һаҡлау өсөн, һуғышҡа  әҙерләнеүҙәрен күрһәтә. Сөнки батша илде дошмандан азат иткәс, башҡорт халҡына ирек бирәсәге тураһында белдерә. Батша үҙ һүҙен тотормо-юҡмы? Әгәр һүҙендә тормаһа, яңы яу буласаҡ.

Автор фекеренсә, халыҡтың ауыр тормошон еңеләйтеүҙең берҙән-бер сараһы – көрәш. Ул Емельян Пугачев менән Салауат Юлаев яуы рухы башҡорт халҡында әле һаман йәшәүен һыҙыҡ өҫтөнә ала. Ҡулға-ҡул тотошоп берҙәм күтәрелһәләр, һәр саҡ еңеүсе буласаҡтар.

Мин автор менән тулыһынса килешәм, сөнки азатлыҡ, ирек һәр ваҡытта яулап алынған. Башҡорт халҡы үҙе нисә быуат ҡанһыҙ баҫҡынсыларҙың йыртҡыслығынан ҡаты ғазап сиккән, йән аямай ғәҙеллек өсөн, азатлыҡ өсөн көрәшкән. Батшалар, түрәләр вәғәҙә бирһәләр ҙә, ул үтәлмәгән.

Бында миҫал итеп 1773-1775 йылдарҙағы Крәҫтиәндәр һуғышын алырға була. Милли һәм колониаль иҙеүҙең сигенә сыҡҡан халҡыбыҙ үҙ ирке өсөн тиңһеҙ көрәшкә күтәрелгән. Ер, ирек, азатлыҡ бирәм тигән Емельян Пугачевҡа ҡушылып, тормошон үҙгәртергә тырышҡан.

Егерменсе быуатта ла башҡорт халҡының азатлыҡ көрәше дауам иткән. Милли автономия, үҙаллылыҡ, ирекле тормош өсөн көрәште етәкләүсе Әхмәтзәки Вәлидиҙә Салауат рухы йәшәгән. Халҡыбыҙҙың берҙәмлеге менән республикабыҙ төҙөлгән.

Шулай итеп, башҡорт халҡының тарихы ғазап һәм көрәш тарихынан тора. Был ғазап һаман бөтмәгән, һәм хәҙерге көндә лә башҡорт һәләкәт алдына килеп баҫа. Һәләкәткә төшмәҫ, тамам бөтмәҫ өсөн әле лә көрәшергә, ҙур көс һалырға кәрәк.